A Bizottság 2003/47/EK irányelve
(2003. június 4.)
a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29 tanácsi irányelv II., IV. és V. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2003/22/EK bizottsági irányelvvel [1] módosított, a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre [2], és különösen annak 14. cikke (2) bekezdésének c) pontjára,
tekintettel az érintett tagállam egyetértésére,
mivel:
(1) A Portugália által benyújtott, naprakésszé tett felméréseken alapuló információkból kitűnik, hogy a Gonipterus scutellatus Gyll. tekintetében védett övezetet módosítani kell, és azt kizárólag az Azori-szigetekre kell korlátozni.
(2) A 2000/29/EK irányelv egyes mellékleteit módosító 2002/36/EK bizottsági irányelv [3] elkészítése során történt elírás miatt a Ciprusról és Máltáról származó növényekhez tapadt vagy azokhoz tartozó talajra és termesztőközegre vonatkozó új rendelkezéseket tévesen fogadták el.
(3) A 2002/36/EK irányelv elkészítése során történt elírás miatt, a 2000/29/EK irányelv V. melléklete B. része I. szakasza 2. pontjának szövegét az érintett növényi termékek említése nélkül cserélték.
(4) A 2000/29/EK irányelv érintett mellékleteit ennek megfelelően módosítani kell.
(5) Az ebben az irányelvben előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 2000/29/EK irányelv II., IV. és V. melléklete az ezen irányelv mellékletével összhangban módosul.
2. cikk
(1) A tagállamok legkésőbb 2003. június 15-ig hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
E rendelkezéseket 2003. június 6-tól alkalmazzák.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok haladéktalanul közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el. A Bizottság erről tájékoztatja a többi tagállamot.
3. cikk
Ez az irányelv az Európai Unió Hivatalos Lapjában való kihirdetésének napját követő harmadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2003. június 4-én.